b'\n_START_ARTICLE_\nH.C. Hansen\n_START_SECTION_\nBaggrund\n_START_PARAGRAPH_\nH.C. Hansen var f\xc3\xb8dt i en arbejderfamilie i Aarhus og blev udl\xc3\xa6rt som typograf. Han tilsluttede sig tidligt Socialdemokratiet og var fra 1933 til 1937 formand for DSU.\n_START_SECTION_\nPolitisk karriere\n_START_PARAGRAPH_\nHan blev valgt til Folketinget i 1936 og sad der til sin d\xc3\xb8d. Han arbejdede n\xc3\xa6rt sammen med den senere statsminister Hans Hedtoft og afl\xc3\xb8ste denne som partisekret\xc3\xa6r i 1939. Den tyske bes\xc3\xa6ttelsesmagt tvang ham v\xc3\xa6k fra denne post. Han sad i det illegale kontaktudvalg mellem politikere og Frihedsr\xc3\xa5det. _NEWLINE_I perioden 1943-1946 h\xc3\xa6vdes H.C. Hansen at have fungeret som agent for USA med henblik p\xc3\xa5 at informere om bl.a. danske handelsaftaler med Sovjetunionen samt om danskeres samarbejde med tyskerne under krigen._NEWLINE_I befrielsesregeringen i 1945 blev han finansminister, en post han fik igen under Hedtofts regering fra 1947 til 1950. _NEWLINE_I 1953 blev han udenrigsminister, og da statsminister Hedtoft d\xc3\xb8de i januar 1955, var det naturligt, at H.C. Hansen overtog regeringschefansvaret, men han bevarede posten som udenrigsminister indtil 1958. Han blev ramt af en kr\xc3\xa6ftsygdom og d\xc3\xb8de i 1960. _NEWLINE_H.C. Hansen var med til at f\xc3\xb8re Danmark ind i Atlantpagten, senere kaldet NATO, i 1949 og var en st\xc3\xa6rk tilh\xc3\xa6nger af samarbejdet med USA og de vesteurop\xc3\xa6iske demokratier._NEWLINE_Under forhandlingerne om Vesttysklands optagelse i NATO i 1955 lykkedes det H.C. Hansen med K\xc3\xb8benhavn-Bonn-erkl\xc3\xa6ringerne at sikre rettighederne for det danske mindretal i Sydslesvig. _NEWLINE_I efter\xc3\xa5ret 1957 var H.C Hansen med til at indf\xc3\xb8re atomv\xc3\xa5ben p\xc3\xa5 dansk grund, da han besvarede den amerikanske ambassad\xc3\xb8rs henvendelse om "ammunition af en s\xc3\xa6rlig karakter" p\xc3\xa5 Gr\xc3\xb8nland._NEWLINE_Gr\xc3\xb8nland var p\xc3\xa5 dav\xc3\xa6rende tidspunkt et dansk amt, og samme \xc3\xa5r havde H.C. Hansens valgplakater haft p\xc3\xa5skriften "H.C. Hansen siger nej til atomv\xc3\xa5ben i Danmark"._NEWLINE_Han var st\xc3\xa6rkt antikommunistisk indstillet og lod sig ikke kue af de store demonstrationer i 1956, da et m\xc3\xa6glingsforslag blev oph\xc3\xb8jet til lov. Han var resultats\xc3\xb8gende, og det var under hans regering, at folkepensionen blev indf\xc3\xb8rt i 1957.\n_START_SECTION_\nAndet\n_START_PARAGRAPH_\nH. C. Hansen var han et lyrisk menneske, der helt siden de unge dage skrev digte og sange, som han selv gerne var med til at foredrage, ligesom han oversatte flere sk\xc3\xb8nlitter\xc3\xa6re b\xc3\xb8ger til dansk._NEWLINE_H.C. Hansen ligger begravet p\xc3\xa5 Vestre Kirkeg\xc3\xa5rd._NEWLINE_Ph.d. Peer Henrik Hansen fra Roskilde Universitet (RUC) fremlagde 4. juni 2008, i forbindelse med sit Ph.d.-forsvar, omfattende oplysninger, der p\xc3\xa5viser at H.C. Hansen under og lige efter 2. verdenskrig samarbejdede med den amerikanske efterretningstjeneste. Om han var en egentlig agent, eller hvilken status han havde, er ikke klarlagt.'